SKRIFTLIG FORESPØRGSEL E-2886/02

af Brice Hortefeux (PPE-DE) til Kommissionen

(14. oktober 2002)

Om: Avispriser

Indførelsen af euroen har gjort det meget lettere at sammenligne priserne for identiske produkter i de forskellige medlemsstater. Det er således muligt at fastslå, at der er forskel på prisen for den samme avis afhængigt af, i hvilket land den sælges.

Det siger sig selv, at der på grund af transportudgifter er forskel på priserne for en avis eller et tidsskrift afhængigt af, om de købes i det land, hvor de trykkes, eller i en anden medlemsstat.

Imidlertid synes visse priser at være højere end nødvendigt i betragtning af de reelle omkostninger ved transport, navnlig for så vidt angår visse tidsskrifters abonnementspolitik.

Mener Kommissionen ikke på baggrund af ovenstående, at denne praksis kan betragtes som et brud på bestemmelserne om det indre marked, og hvilke foranstaltninger vil den i bekræftende fald træffe for at ændre denne situation?

Svar afgivet på Kommissionens vegne af Frederik Bolkestein

(14. november 2002)

I henhold til en undersøgelse, der blev foretaget på vegne af Kommissionen for et par år siden, findes der generelt betydelige forskelle på abonnementspriser i forskellige lande på grund af salgsfremmetilbud for specifikke medlemsstater, tilbud til specifikke typer af læsere som f.eks. studerende, feriegæster og forretninger, og tilbud, der indebærer en fast abonnementsperiode, hvor der gives rabat på abonnementer for længere perioder.

Som et resultat heraf findes der for en avis eller et tidsskrift en række forskellige abonnementspriser på de individuelle markeder, og det er meget vanskeligt at foretage en sammenligning af abonnementspriserne. Hvis man sammenligner priserne for normale årsabonnementer, er det imidlertid muligt at danne sig et indtryk af abonnementspriser på tværs af grænserne.

Ligesom på hjemmemarkedet er abonnementspriser på tværs af grænserne som regel lavere end prisen på enkeltnumre, hvilket skyldes salgsgarantien. I henhold til undersøgelsen ser det ud, som om aviser og tidsskrifter med et lavt abonnementssalg på tværs af grænserne koster det samme for et årsabonnement i hele EU. I betragtning af at de fleste af disse abonnementer leveres via posttjenester i oprindelseslandet, anvendes der en enkelt afgift for distribution.

Internationale aviser og tidsskrifter, og specielt dem, der tager sigte på erhvervssektoren, som har et betydeligt abonnementssalg på tværs af grænserne, anvender forskellige priser pr. marked, hvilket bl.a. skyldes:

- forskellige distributionsomkostninger pr. marked på grund af mængderabat og anvendelse af en blanding af distributionsnetværk

- indenlandsk konkurrence og købekraft

- den lokale moms, som for avisers vedkommende udgør fra 0 % i Belgien til 22 % i Finland

- højere omkostninger som følge af et betragteligt højere antal usolgte eksemplarer i forbindelse med salg i udlandet. Undersøgelsen viser f.eks., at indtil 50-70 % af udenlandske aviser og tidsskrifter forbliver usolgte, sammenlignet med 10-30 % for det indenlandske salg.

- udsving i valutakurser spiller ikke længere nogen rolle i euroområdet.

Undersøgelsen konkluderede, at det beskedne grænseoverskridende salg og prisforskellene mellem medlemsstaterne frem for handelshindringer måtte tilskrives en dårlig økonomi for salg på tværs af grænser. Det forhold, at prisen for en avis er forskellig fra medlemsstat til medlemsstat synes dermed i lighed med undersøgelsens konklusioner at afspejle ovennævnte forskelle i omkostningerne på de nationale

markeder. Det kan derfor ikke konkluderes, at prisforskelle i sig selv fører til hindringer for det indre marked. Sålænge udgivernes prisfastsættelse kun er udtryk for forskellene i distributionsomkostninger og andre af de ovennævnte omkostninger og ikke beror på handelsmetoder, der krænker Fællesskabets konkurrenceregler, foreligger der ikke brud på EF-traktatens bestemmelser.